Esconchurador - Biquipedia, a enziclopedia libre

# Esconchurador

### De Biquipedia

l'Esconchurador de San Bizién d'a Buerda, d'o cualo se'n conserban es ditos d'a zerimonia d'esconchura.

Un esconchurador (en castellán "esconjuradero" y "comunidor" en catalán) ye una edificazión relichiosa tipicament meyebal exclusiba de l'Alto Aragón e belas balles de Cataluña y o Perineu franzés.

Es esconchuradors acompliban funczions á meyo camín d'entre ra relichión cristiana y l'antigo paganismo, relazionant-se dende tiempos antigos con a contrabersión de maleditos, y ra prebenzión de plagas, tempestaz y altras catastrofes naturals que podeban esberlar as antigas formas de bida. l'Emprego més abitual d'istas edificazions, sines de garra duda, eba d'estar a prebenzión de desastres meteorolochicos que d'altra traza podeban meter d'altibaixo totas as cullita de l'añada. Asinas, mos n'han plegato enta güei bels metodos antigos, per bía d'a transmisión oral d'a memoria d'aqueras tradizions, d'es ritos que se-bi feban.

Per exemplo, en l'uno de San Bizién d'a Buerda se diz que bi trucaban as campanas d'a ilesia á escape cuan se bieba á benir boeras de tronada per l'alto d'a Sierra de San Bisorio, e dimpués o capellán d'o lugar s'apriesaba á dezir as parolas de ra Esconchura, a zerimonia que eba de contradezir es desinnios d'as bruxas d'es puertos fendo que a tronada pasás per o lugar sines de causar garra desastre.

Es ditos d'a esconchura gosaban á estar simplers, bes que només bels bersos pued ser que encara imbentatos per belún capellán anterior, anque ixo no ye sabíu ni s'ha de saber. Per exemplo, aintre de l'esconchurador de San Bizién se'n diz que se-bi deziban as siguienz parolas:

Boeretas de San Bizién

Boeretas ta San Lorién

¡No bi apedreguez cuan t'o lugar en sigaz!

¡No mos caiguez e marxais t'Araguás!

Á mientres se deziban ixes bersos, o capellán espardiba augua bendezita per o suelo de l'edifizio y también en tiraba ent'alto á l'aire, e d'ixa manera se suposa que as nubladas quedeban albertitas.

Altros esconchuradors de Sobrarbe son l'uno de Guaso, que comparte con San Bizién e Meyano (que només amanix cuan l'augua de l'entibo baixa) ras trazas arquiteutonicas chenerals; planta escuairada con o tiellau de cuatro bersanz, as cualas s'orientan t'es cuatro puntos cardinals con una arcada ubierta en o lateral. También cale parar atenzión ta l'uno d'Asín de Broto perque no ye escuairato si que tién planta reutanglar fendo de barana d'o rezinto d'a ilesia con o suyo cuerpo.

l'Esconxugador de Guaso.

## [Editar] Enrastres externos

- Esconchurador de ra Cruz Blanca (en castellán).
- Ruta, que encluye imachens y referenzias ta esconchuradors (en castellán).
- Etiqueta "Esconjuradero" en Flickr (en castellán).
- Bels esconchuradors en a redolada d'o Parque Natural de Guara (en castellán).

Retrieved from "http://an.wikipedia.org../../../e/s/c/Esconchurador.html"

Categorías: Esconchuradors | Arquiteutura relichiosa | Mitolochía aragonesa

##### Views

- Articlo
- Descusión
- Current revision

##### Rechirar

##### Atras luengas

- Español